Forsætisráðherra Ástralíu hvetur múslíma til að fordæma hryðjuverk
John Howard, forsætisráðherra Ástralíu, hvatti hófsama múslíma til þess í dag að herða andstöðu sína við hryðjuverkastarfsemi. Howard sagði í ræðu, sem hann hélt í tilefni af því að fimm ár eru liðin frá hryðjuverkunum í Bandaríkjunum, að enginn heiðarlegur og sanntrúaður múslími gæti stutt hryðjuverk. Múslímar hafa brugðist ókvæða við ummælunum og sagt rangt af ráðherranum að tengja alla múslíma við hryðjuverkastarfsemi með þessum hætti. Þetta kemur fram á fréttavef BBC.
Howard sagði einnig í ræðu sinni að hryðjuverkin í Bandaríkjunum hafi verið árás á þau gildi sem séu í hávegum höfð um allan heim. "Við komum saman til að sýna skuldbindingu okkar, bæði sem vinir og samherjar bandarísku þjóðarinnar en einnig sem heimsborgarar, við baráttuna gegn hryðjuverkum," sagði hann.
"Í stað þess að benda í sífellu á múslíma ætti hann að leita leiða til að efla samstöðu," segir Keysar Trad, formaður samtakanna Islamic Friendship Association. Tvær vikur eru frá því Howard var gagnrýndur fyrir ummæli sín um að múslímskir innflytjendur í Ástralíu legðu sig ekki nógsamlega fram við að aðlagast áströlsku samfélagi.
"Við erum ekki að ráðast á múslíma almennt en það verður að kalla hryðjuverkastarfsemi réttu nafni. Það er hreyfing sem skírskotar á algerlega guðlausan og ólögmætan hátt til Íslam til að réttlæta gerðir sína " sagði Howard í blaðaviðtali sem birt var í morgun. Þá sagði hann að hófsamir múslímar þyrftu að koma fram og gagnrýna hryðjuverkastarfsemi.
John Howard, forsætisráðherra Ástralíu, hvatti hófsama múslíma til þess í dag að herða andstöðu sína við hryðjuverkastarfsemi.
Enginn heiðarlegur og sanntrúaður múslími gæti stutt hryðjuverk.
Múslímar hafa brugðist ókvæða við ummælunum.
Rangt af ráðherranum að tengja alla múslíma við hryðjuverkastarfsemi með þessum hætti.
"Í stað þess að benda í sífellu á múslíma ætti hann að leita leiða til að efla samstöðu," segir formaður samtakanna Islamic Friendship Association.
"Við erum ekki að ráðast á múslíma almennt en það verður að kalla hryðjuverkastarfsemi réttu nafni," sagði Howard í blaðaviðtali sem birt var í morgun.